VENDIM

Nr. 114, datë 11.12.2023

AUTORIZIM I NDIHMËS SHTETËRORE “BIZNESET EKOINOVATIVE”

Komisioni i Ndihmës Shtetërore, me pjesëmarrjen e:

	     Z. Ervin Mete
	kryetar; 

	     Znj. Mimoza Dhëmbi
	anëtare;

	     Znj. Brikena Qela
	anëtare;

	     Znj. Inida Methoxha
	anëtare;

	     Z. Ahmet Mançellari
	anëtar;


Në mbledhjen e tij të radhës, të datës 11.12.2023, në Ministrinë e Financave dhe Ekonomisë, në bazë të ligjit nr. 9374, datë 21.4.2005, “Për ndihmën shtetërore”, i ndryshuar, dhe vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’”, mori në shqyrtim njoftimin e Bashkisë Shkodër lidhur me planin e dhënies së ndihmës shtetërore për bizneset ekoinovative.
I. Procedura

1. Bashkia Shkodër, me shkresën nr. 15974, datë 2.11.2023, në bazë të nenit 20, të ligjit nr. 9374, datë 21.4.2005 “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore të sipërpërmendur, të miratuar me vendim të Këshillit Bashkiak nr. 71, datë 27.12.2022, “Për miratimin e buxhetit të Bashkisë Shkodër për vitin 2023 dhe programin afatmesëm përfundimtar 2023–2025”, i ndryshuar.
II. Përshkrimi i masës 

2. Objektivi: promovimi i një modeli të qëndrueshëm të zhvillimit ekonomik, miqësor ndaj mjedisit, për t’i dhënë proceseve, produkteve dhe shërbimeve të NMV-ve një vlerë të shtuar në treg, si edhe ndërtimi i kapaciteteve të të rinjve me aftësitë e nevojshme për një ekonomi të gjelbër. 
3. Vlera e ndihmës dhe baza ligjore: plani i ndihmës shtetërore është hartuar në bazë të vendim të Këshillit Bashkiak nr. 71, datë 27.12.2022, “Për miratimin e buxhetit të Bashkisë Shkodër për vitin 2023 dhe programin afatmesëm përfundimtar 2023–2025”, i ndryshuar. Skema në total ka vlerë të përgjithshme të planifikuar në buxhet 2,600,000 lekë dhe parashikohet të mos kalojë shumën 520,000 lekë për përfitues. 

4. Kohëzgjatja: plani i ndihmës do të zbatohet në periudhën 2023–2024. 

5. Dhënësi i ndihmës dhe autoriteti përgjegjës për zbatimin e masës është Bashkia Shkodër. 

6. Përfituesit: përfitues do të jenë shtetasit shqiptar të moshës 18–30 vjeç, banues në Bashkinë Shkodër, të cilët kanë një ide apo kanë një biznes ekzistues të vogël ose të mesëm dhe kërkojnë të shndërrohen në biznese ekoinovative. 

7. Shtrirja territoriale: projekti do të zbatohet në territorin e Bashkisë Shkodër. 

III. Vlerësimi i ekzistencës së ndihmës shtetërore 

8. Komisioni i Ndihmës Shtetërore vlerëson nëse plani i ndihmës shtetërore për fuqizimin e të rinjve dhe të rejave, përbën ndihmë shtetërore në kuptim të nenit 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, pra nëse plani: ofron një avantazh ekonomik për ndërmarrje; ka ndikim potencial në konkurrencë dhe tregti në rajon; që nuk do të ishte përfituar në kushte normale të tregut. 
9. Neni 4, pika 1, ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:

 “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore.”.
10. Gjithashtu, neni 71 “Konkurrenca dhe dispozita të tjera ekonomike”, i Marrëveshjes së Stabilizim-Asociimit ndërmjet Komuniteteve Evropiane e shteteve të tyre anëtare dhe Republikës së Shqipërisë
, përcakton se:

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”.
11. Sa më lart, ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, më konkretisht: a) burime shtetërore; b) avantazhi ekonomik; c) selektiviteti; dhe d) efekti në konkurrencë dhe treg.

12. Plani i njoftuar i ndihmës shtetërore aktivizon burime shtetërore në formën e grantit për të përballuar shpenzimet në asete të prekshme/paprekshme, duke i ofruar një avantazh ekonomik ndërmarrjeve, nëpërmjet reduktimit të kostos së investimit që do të duhej të mbuloheshin me burimet financiare të ndërmarrjes. Skema është selektive, pasi do të mundësohet vetëm për përfituesit e përzgjedhur të skemës dhe që do të zbatojnë projekte të reja investimi. Masa ka efekt në konkurrencë, sepse përfshin të gjithë sektorët e ekonomisë dhe ndërmarrjet aktive në sektorë që janë të hapur për konkurrencë dhe tregti ndërkombëtare.
Në këto kushte, Komisioni vlerëson se plani i njoftuar është ndihmë shtetërore, e cila në bazë të pikës 1, të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, është e ndaluar, përveç rasteve të parashikuara ndryshe në këtë ligj. 

IV. Vlerësimi i përputhshmërisë së skemës 
13. Komisioni i Ndihmës Shtetërore vlerëson skemën e njoftuar në përputhje me nenin 8, të ligjit nr. 9374/2005, “Për ndihmën shtetërore”, i ndryshuar, i cili parashikon: 
 “Ndihma ‘de minimis’ është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”.
Mbështetur në kreun II, të vendimit të Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës ‘de minimis’”, vlera maksimale e lejuar e ndihmës, si dhe kushtet për autorizimin e ndihmës de-minimis përcaktohet si vijon:

1. Ndihma lejohet nëse përmbushen, njëherësh, të gjitha kushtet e mëposhtme:

a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi;
b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.
Në kreun III “Llogaritja e ekuivalentit bruto të grantit”, të VKM-së nr. 605, datë 31.8.2016, përcaktohet se: “1. Granti dhe subvencioni në të holla janë ndihmë transparente”.
Sa më sipër, bazuar në ligjin nr. 9374, datë 21.4.2005, “Për ndihmën shtetërore”, i ndryshuar, dhe VKM-në nr. 605/2016, ndihma “de minimis” lejohet, nëse përmbushen kushtet e mëposhtme:

a) vlera totale e ndihmës dhënë një ndërmarrjeje nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh. Ky kusht plotësohet duke qenë se ndihma shtetërore për një ndërmarrje është në vlerën e pagës minimale bruto; 
b) ndihma duhet të jepet për një periudhë financiare prej tre vjetësh. Kohëzgjatja e të gjithë skemës, e cila është marrë në shqyrtim, është 2 vjet, duke plotësuar këtë kusht ligjor;
c) ndihma është transparente. Në rastin konkret, ndihma jepet në formën e grantit.

Sa më lart, Komisioni vlerëson se plani i ndihmës shtetërore është i lejueshëm në përputhje me nenin 8, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE,
Komisioni i Ndihmës Shtetërore, në bazë të neneve 4, 8, 22, dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar, 
VENDOSI:

1. Të autorizojë zbatimin e planit të ndihmës shtetërore në formën e grantit të miratuar me vendim të Këshillit Bashkiak nr. 71, datë 27.12.2022 “Për miratimin e buxhetit të Bashkisë Shkodër për vitin 2023 dhe programin afatmesëm përfundimtar 2023–2025”, i ndryshuar.

2. Çdo përfitues ndihme duhet të nënshkruajë deklaratën e ndihmës “de-minimis” dhe të dorëzoj një kopje të deklaratës pranë Bashkisë Shkodër.

3. Bashkia e Shkodrës, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e kryera dhe rezultatet e arritura.

4. Të gjitha të dhënat për zbatimin e planit të ndihmës të ruhen deri në dhjetë vjet, pasi ndihma e fundit individuale të jetë dhënë në kuadër të këtij plani.

5. Ky vendim të botohet në Fletoren Zyrtare. 

Kryetar: Ervin Mete

Anëtarë: Mimoza Dhëmbi, Brikena Qela, Ahmet Mançellari, Inida Methoxha 
� Ligji nr. 9590, datë 27.7.2006, “Për ratifikimin e ‘Marrëveshjes së stabilizim-asocimit ndërmjet Republikës së Shqipërisë dhe Komuniteteve Evropiane e shteteve të tyre anëtare’”.

